Komisijos reglamentas (EB) Nr. 654/2000
2000 m. kovo 29 d.
dėl leidimo naudoti naujus priedus, priedus naujoms paskirtims ir naujus priedų preparatus pašaruose
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 2690/1999 [2], ir ypač į jos 3 straipsnį,
kadangi:
(1) Direktyvoje 70/524/EEB numatyta, kad leidžiama naudoti naujus priedus arba priedus naujoms paskirtims atsižvelgiant į mokslo ir technikos žinių pažangą.
(2) 1993 m. gruodžio 14 d. Tarybos direktyvoje 93/113/EB dėl fermentų, mikroorganizmų ir jų preparatų gyvulių pašaruose naudojimo ir pardavimo [3] su paskutiniais pakeitimais, padarytais Direktyva 97/40/EB [4], nukrypstant nuo Direktyvos 70/524/EEB, valstybės narės įgaliotos leisti laikinai naudoti ir pardavinėti fermentus, mikroorganizmus ir jų preparatus.
(3) Buvo pateikti nauji duomenys dėl leidžiamų naudoti fermentų preparatų pakeitimo naujais tų pačių fermentų preparatais.
(4) Laikinas leidimas naudoti naujus priedus ar naudoti priedus naujoms paskirtims suteikiamas, jei pagal pašaruose leistinus lygius tai neturi žalingo poveikio žmonių ar gyvūnų sveikatai arba aplinkai, taip pat nekenkia vartotojui, kai pakeičiamos gyvulių produktų savybės, jei jų buvimas pašaruose gali būti kontroliuojamas ir jei, atsižvelgiant į turimus rezultatus, pagrįstai galima manyti, kad įtraukti į tokius pašarus, jie turi teigiamą poveikį šių pašarų arba galvijų produkcijos savybėms.
(5) 1989 m. birželio 12 d. Tarybos direktyva 89/391/EEB dėl priemonių darbuotojų saugai ir sveikatos apsaugai darbe gerinti nustatymo [5] ir su ja susijusios atskiros direktyvos, ypač 1990 m. lapkričio 26 d. Tarybos direktyva 90/679/EEB dėl darbuotojų apsaugos nuo rizikos, susijusios su biologinių veiksnių poveikiu darbe [6] supaskutiniais pakeitimais, padarytais Komisijos direktyva 75/65/EB [7], yra visapusiškai taikytinos darbuotojams naudojant pašarų priedus.
(6) Valstybių narių pagal Direktyvos 93/113/EB 3 straipsnį pateiktų dokumentų analizė parodė, kad tam tikrus preparatus, priklausančius fermentų ir mikroorganizmų grupėms, gali būti laikinai leidžiama naudoti.
(7) Gyvūnų mitybos mokslinis komitetas pateikė palankią nuomonę dėl šių fermentų [8] ir mikroorganizmų [9] preparatų nekenksmingumo.
(8) Šiame reglamente numatytos priemonės atitinka Nuolatinio pašarų komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede nurodytai "Fermentų" grupei priklausančius preparatus laikantis Direktyvos 70/524/EEB leidžiama naudoti kaip gyvulių pašaro priedus minėtame priede nurodytomis sąlygomis.
2 straipsnis
Smulkesnė informacija apie 7 ir 8 numeriais pažymėtų leistų naudoti fermentų sudėtį yra patikslinta, kaip nurodyta I priede, skiltyje "Cheminė formulė, aprašymas".
3 straipsnis
Šio reglamento I priede nurodytai "Mikroorganizmų" grupei priklausančius preparatus laikantis Direktyvos 70/524/EEB leidžiama naudoti kaip gyvulių pašaro priedus minėtame priede nurodytomis sąlygomis.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 29 d.